
LIETUVOS POLICIJOS SISTEMOS SENJORŲ ŠAUDYMO VARŽYBŲ

NUOSTATAI

I. VARŽYBŲ TIKSLAS


1. Lietuvos policijos sistemos senjorų šaudymo varžybų (toliau – varžybos) tikslas –  populiarinti šaudymo sportą tarp policijos sistemos pareigūnų, darbuotojų ir pensininkų, pagyvinti vyresnio amžiaus kolegų bendravimą, plėsti ryšius tarp vidaus reikalų sistemos pensininkų, nustatyti geriausius senjorus, kurie galėtų atstovauti Lietuvos policijai įvairiuose renginiuose, susijusiuose su šaudymo varžybomis.

II. RENGĖJAI IR VADOVAVIMAS VARŽYBOMS


2. Varžybas organizuoja ir joms vadovauja Policijos departamento prie Vidaus reikalų ministerijos (toliau – Policijos departamentas prie VRM) Žmogiškųjų išteklių valdyba kartu su Lietuvos policijos veteranų asociacija.

III. VIETA IR LAIKAS


3. Varžybos rengiamos 2016 m. balandžio 7 d. Policijos departamento prie VRM šaudymo tire (T. Kosciuškos g. 7, Vilnius). Paraiškų patikslinimas varžybų vietoje nuo 9 iki 9.45 val. Varžybų atidarymas – 10 val.

IV. DALYVIAI

4. Varžybose gali dalyvauti visų Lietuvos policijos įstaigų pareigūnai ir darbuotojai gimę iki 1966 metų, vidaus reikalų sistemos pensininkai. Taip pat kviečiamos dalyvauti ir moterys. 

5. Dalyviai skirstomi į tris grupes: 

5.1. dirbantys policijos sistemoje pareigūnai ir darbuotojai (vyrai); 

5.2. vidaus tarnybos sistemos pensininkai (vyrai);

5.3. moterys (bendra grupė).

6. Vidaus tarnybos sistemos pensininkams amžiaus cenzas netaikomas.

7. Kiekvienai policijos įstaigai gali atstovauti ne daugiau kaip 3 dirbantys asmenys. 

8. Kiekvienam Lietuvos policijos veteranų filialui ne daugiau kaip 3 vidaus reikalų sistemos pensininkai.

V. PARAIŠKOS

9. Preliminarios Lietuvos policijos įstaigų paraiškos pateikiamos iki 2016 m. balandžio 5 d. 16 val. Policijos departamento prie VRM Žmogiškųjų išteklių valdybai elektroniniu paštu petras.pranckunas@policija.lt. 

10. Vidaus reikalų sistemos pensininkai, pageidaujantys dalyvauti varžybose, gali teikti paraiškas iki nurodytos dienos elektroniniu paštu tiesiogiai organizatoriams, kreiptis į Lietuvos policijos veteranų asociacijos filialą arba policijos įstaigos sporto instruktorių pagal savo gyvenamąją vietą.

11. Pateikdamas paraišką, dalyvis tuo pačiu patvirtina, kad yra susipažinęs ir sutinka su varžybų sąlygomis, žino saugaus elgesio su šaunamuoju ginklu taisykles bei įsipareigoja laikytis šaudykloje nustatytos tvarkos. 

12. Dalyviai, nepateikę preliminarių paraiškų, varžybų dieną neregistruojami.

VI. VARŽYBŲ EIGA IR SĄLYGOS


13. Šaudoma tik policijos sistemoje naudojamais 9 mm kalibro ginklais (pistoletais). Pareigūnai atvyksta su jiems skirtais tarnybiniais ginklais. Taip pat galima šaudyti su asmeniniais, varžybų sąlygas atitinkančiais (neperdirbtais) ginklais. Pensininkai galės naudotis ir organizatorių ginklais. Bandomųjų šūvių nėra. 


14. Dalyviai varžysis atlikdami du pratimus:


1 pratimas

	Taikinys:
	1 figūrinis (žalios spalvos krūtinė).

	Atstumas iki taikinio:
	15 m

	Šovinių kiekis:
	10 vnt.

	Laikas:
	3 min.  

	Ginklo padėtis:
	ginklas neužtaisytas, padėtas ant stalo (dėtuvė su šoviniais padėta šalia).

	Pratimo pradžia:
	pratimo atlikimo pradžia – garsinis signalas.

	Atlikimo sąlygos:
	ginklas užtaisomas ir šaunami 5 šūviai laikant ginklą dešine ranka ir 5 šūviai laikant ginklą kaire ranka.

	Pratimo pabaiga:
	paskutinis šūvis arba laiko limitas

	Vertinimas:
	Skaičiuojami rezultatai, kiek pataikyta į taikinį. Už šeštą ir kiekvieną kitą šūvį ta pačia ranka, nubraukiama po vieną geriausią rezultatą. 


 Prizininkams surinkus vienodą taškų sumą, aukštesnė vieta skiriama dalyviui, turinčiam daugiau geresnių pataikymų. Esant vienodam ir šiam rezultatui, papildomai skiriami 3 šoviniai ir papildomai šaudoma, laikant ginklą po 1 kartą kaire, dešine ir abejomis rankomis. Jei dalyviai ir čia surenka vienodą taškų sumą – pirmenybė skiriama pratimą atlikusiam greičiau.


2 pratimas

	Taikinys:
	1 figūrinis (žalios spalvos krūtinė).

	Atstumas iki taikinio:
	25 m

	Šovinių kiekis:
	10 vnt.

	Laikas:
	2 min. 

	Ginklo padėtis:
	ginklas neužtaisytas, padėtas ant stalo (dėtuvė su šoviniais padėta šalia).

	Pratimo pradžia:
	pratimo atlikimo pradžia – garsinis signalas.

	Atlikimo sąlygos:
	ginklas užtaisomas ir šaudoma 10 šūvių, laikant ginklą dviem rankomis

	Pratimo pabaiga:
	paskutinis šūvis arba laiko limitas

	Vertinimas:
	Skaičiuojami rezultatai, kiek pataikyta į taikinį. 


 Prizininkams surinkus vienodą taškų sumą, aukštesnė vieta skiriama turinčiam daugiau geresnių pataikymų. Esant vienodam ir šiam rezultatui, papildomai skiriami 3 šoviniai ir papildomai šaudoma, laikant ginklą abejomis rankomis. Jei dalyviai ir čia surenka vienodą taškų sumą – pirmenybė skiriama pratimą atlikusiam greičiau.

 VII. NUGALĖTOJŲ NUSTATYMAS


15. Nugalėtojai nustatomi tik asmeninėje įskaitoje, sumuojant abiejų pratimų rezultatus. 


16. Esant vienodam abiejų pratimų rezultatui pirmenybė teikiama dalyviui turinčiam daugiau geresnių pataikymų abiejuose pratimuose. Esant vienodam ir šiam rezultatui, pirmenybė teikiama dalyviui, kuris užėmė aukštesnę vietą pirmame pratime.

17. Visose grupėse nugalėtojai nustatomi atskirai. 

VIII. APDOVANOJIMAS

18. Kiekvienos grupės dalyviai, iškovoję I–III vietas, apdovanojami prizais, atitinkamo laipsnio diplomais ir specialiais 2016 m. Lietuvos policijos sporto renginių medaliais.

IX. APRŪPINIMAS


19. Policijos departamentas prie VRM padengia varžybų rengimo, teisėjavimo, apdovanojimo ir kitas organizacines išlaidas. Dalyvių maitinimo, kelionės ir gyvenimo išlaidas apmoka komandiruojanti įstaiga.


20. Varžybų organizatoriai aprūpina šoviniais (dalyviui skiriama 20 vnt.), taikiniais, akių ir ausų apsaugos priemonėmis. Varžybose galima šaudyti su savo (tik gamykliniais) šoviniais. Dalyviai privalo turėti tarnybinį arba Lietuvos Respublikos vidaus reikalų ministerijos pensininko pažymėjimą.

X. BAIGIAMOSIOS NUOSTATOS

21. Išsamesnę informaciją apie varžybas teikia Policijos departamento prie VRM Žmogiškųjų išteklių valdybos Karjeros skyrius tel. (8-5) 219 8092, (8-5) 219 8093.

______________________

